  Майя Бывальцева Удмуртиын тазалыко сиён дасян рецептъёсъя «Тынад тазалыкед – тынад тэркыяд» («Твоё здоровье – в твоей тарелке») вожвылъяськон ялӥзы. Ужрадэ нимаз адямиос но огазеяськонъёс пыриськыны быгато. Со сярысь элькунысь Тазалыкез утёнъя министерстволэн пресс-службаез ивортэ. Вожвылъяськон Россилэн азьмуртэныз Владимир Путинэн кичӧлтэм «Демография» йӧскалык ӵектос но Удмуртиын Тазалыклэн арез улсын радъяське. Калыкез сюдӥсь огазеяськонъёс но калык пӧлын таӵе конкурс нырысьсэ ортчытӥське. Вожвылъяськонлэн ужпумез – элькунын улӥсьёслэсь тазалыко сиськон пала саклыксэс кыскон Удмуртиысь Тазалыкез утёнъя министерстволэн пресс-службаезНимаз адямиос пӧлын вожвылъяськонлэн номинациосыз: – школа азьын устоез ӵукна сиён: – пӧсь сиён (шыд): – пайдалыко десерт. Пыриськыны быгато 16 арес но солэсь бадӟым адямиос. Калыкез сюдон удысысь огазеяськонъёс пӧлын вожвылъяськонлэн номинациосыз: – кӧт тырмон ӵукна сиён: – шонер нуназеян (шыд, кыкетӥез сиён, юон); – капчи ӝыт сиён. Котькуд номинациын 3 призовой интыос чакламын. Вожвылъяськон кык люкетэз ортчоз – заочной но очной амалъёсын. Вормисьёсты 15-лэсь трос кузьымъёс возьмало. Рецептъёсты 30-тӥ гудырикошконозь сётыны кулэ Вормисьёсты нимысьтыз ӧри быръёз – пыктосъёсъя, сюлэм, лулсэр висёнъёсъя ӧнерчиос, диетологъёс, энодокринологъёс. Заочной люкетлы йылпумъянъёс 2-13 куарусёнэ лэсьтозы. Нимаз адямиос пӧлын йылпумъян люкетэз но вормисьёсты пусъён 9-тӥ коньывуонэ ортчоз, огазеяськонъёс пӧлын – 16-тӥ коньывуонэ. Вожвылъяськонлэн куронъёсыз сярысь, озьы ик ку но кытчы келяно рецептъёсты, элькунысь тазалыкез утёнъя министерстволэн сайтысьтыз  рос-просгес тодыны луоз.  Тегъёс: Мерлык Тазалык Удмуртия вожвылъяськон сиён-юонъёс  